Na temelju članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na 4. sjednici održanoj 27.11.2025. godine, donijelo je

**PROGRAM**

**javnih potreba u području unapređenja kvalitete života građana**

**Grada Koprivnice za 2026. godinu**

**Članak 1.**

Ovim Programom javnih potreba u području unapređenja kvalitete života građana Grada Koprivnice za 2026. godinu (u daljnjem tekstu: „Program“) utvrđuju se javne potrebe u području brige o osjetljivim skupinama građana, odnosno, djece, mladih, umirovljenika, osoba s invaliditetom, hrvatskih ratnih vojnih invalida iz Domovinskog rata te obitelji smrtno stradalih i nestalih hrvatskih branitelja iz Domovinskog rata.

**UNAPREĐENJE KVALITETE ŽIVOTA**

Temeljem lokalnih propisa i odluka, Grad Koprivnica provodi određene mjere potpore kojima se omogućuje nadstandard i stvaraju preduvjeti za kvalitetniji život građana u određenim područjima života za obitelji s djecom, polaznike osnovne škole, studente, umirovljenike i osobe s invaliditetom.

Također se, sukladno Zakonu o hrvatskim braniteljima iz Domovinskog rata i članovima njihovih obitelji („Narodne novine“ broj: 121/17, 98/19, 84/21 i 156/23), osiguravaju sredstva za stambeno zbrinjavanje hrvatskih ratnih vojnih invalida iz Domovinskog rata i članova uže obitelji umrlog hrvatskog ratnog vojnog invalida iz Domovinskog rata te obitelji smrtno stradalih i nestalih hrvatskih branitelja iz Domovinskog rata.

Sredstva osigurana Proračunom Grada Koprivnice za 2026. godinu u iznosu od **763.550,00 EUR** dodjeljivat će se sukladno Zakonu o hrvatskim braniteljima iz Domovinskog rata i članovima njihovih obitelji, Zakonu o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), Statutu Grada Koprivnice, Pravilniku o ostvarivanju prava na pomoć Grada Koprivnice za opremu djeteta („Glasnik Grada Koprivnice“ broj 8/22 i 6/24), Odluci o osnivanju Dječjeg gradskog vijeća Grada Koprivnice (GGK 6/20, 7/20, 1/21, 7/22 i 3/23) i odlukama gradonačelnika Grada Koprivnice, u okviru sljedećih aktivnosti i programa:

|  |  |  |
| --- | --- | --- |
| PROGRAM | UNAPREĐENJE KVALITETE ŽIVOTA |  |
| A302102 | Pomoć za novorođenčad | 111.000,00 |
| A302110 | Nabava udžbenika i radnih bilježnica | 165.000,00 |
| A302104 | Sufinanciranje udžbenika i radnih bilježnica-škole van područja grada Koprivnice | 800,00 |
| A302111 | Darivanje umirovljenika | 10.000,00 |
| A302107 | Troškovi stambenog zbrinjavanja stradalnika Domovinskog rata | 13.000,00 |
| A302109 | Sufinanciranje troškova prijevoza osoba narušenog zdravlja | 81.000,00 |
| A302114 | Darivanje građana | 360.860,00 |
| PROGRAM | SRETNO DIJETE - SRETAN GRAD |  |
| A302301 | Božićno darivanje djece | 13.570,00 |
| A302302 | Veliko srce koprivničkog djeteta | 4.220,00 |
| A302303 | Dječje gradsko vijeće | 1.600,00 |
| A302304 | Akcija "Sretno dijete-sretan grad" | 2.500,00 |
| **UKUPNO:** |  | **763.550,00** |
|  | |  |

Mjere Grada Koprivnice za unapređenje kvalitete života:

1. **Pomoć za novorođenčad**

**Aktivnost: A302102**

Novorođena i posvojena djeca roditelja s prebivalištem na području grada Koprivnice imaju pravo na pomoć za opremu djeteta jednokratno u novcu.

1. **Nabava udžbenika i radnih bilježnica**

**Aktivnost: A302110, A302104**

Uvjeti pod kojima će se utvrđivati pravo na financiranje osnovnoškolskih radnih bilježnica kao i opseg prava bit će određeni odlukom koju donosi Gradsko vijeće Grada Koprivnice za svaku školsku godinu.

1. **Darivanje umirovljenika**

**Aktivnost: A302111**

U okviru aktivnosti osigurana su sredstva za sufinanciranje Odluke o pogodnostima za osobe starije životne dobi s područja Grada Koprivnice.

1. **Troškovi stambenog zbrinjavanja stradalnika Domovinskog rata**

**Aktivnost: A302107**

Sukladno Zakonu o hrvatskim braniteljima iz Domovinskog rata i članovima njihovih obitelji, hrvatski ratni vojni invalidi iz Domovinskog rata te članovi obitelji smrtno stradalih i nestalih hrvatskih branitelja iz Domovinskog rata, koji ispunjavaju uvjete za ostvarivanje prava na dodjelu stambenog kredita ili se u posebnom postupku pri nadležnom ministarstvu utvrdi da ispunjavaju uvjete za navedeno, ostvaruju pravo na oslobađanje troškova kupovine građevinskog zemljišta i komunalnog opremanja, što uključuje priključenje kućanstva na gradsku komunalnu infrastrukturu i sustav elektrodistribucije te troškove komunalnog doprinosa.

1. **Sufinanciranje troškova prijevoza osoba narušenog zdravlja**

**Aktivnost: A302109**

Grad Koprivnica sufinancira uslugu prijevoza osoba narušenog zdravlja prilagođenim vozilom radi obavljanja nužnih aktivnosti i to osobama s invaliditetom utvrđenim u visini 80 % i više tjelesnog oštećenja, osobama koje su privremeno otežanog kretanja uslijed ozljeda i oštećenja lokomotornog sustava, za vrijeme liječenja i osobama s dijagnosticiranom onkološkom bolešću, za vrijeme liječenja, koje žive same ili u zajedničkom kućanstvu s osobom koja im nije u mogućnosti osigurati prijevoz.

Za osiguravanje navedene usluge Grad Koprivnica sklapa ugovor s prijevoznikom temeljem provedenog postupka nabave i sredstva za podmirenje troškova prijevoza doznačuje pružatelju usluga temeljem ispostavljenog računa.

**6. Darivanje građana**

**Aktivnost: A302114**

Umirovljenike, korisnike nacionalne naknade za starije osobe, korisnike prava na inkluzivni dodatak prve, druge i treće razine potpore, korisnike naknade za nezaposlene hrvatske branitelje iz Domovinskog rata i članove njihovih obitelji, te korisnike naknade za roditelja njegovatelja/njegovatelja s prebivalištem na području Grada Koprivnice gradonačelnik daruje novčanim darom prigodom božićnih i uskršnjih blagdana. Odluku o visini navedenih darova te o kriterijima za ostvarivanje prava, donosi gradonačelnik prilikom svakog od navedenih blagdana.

**SRETNO DIJETE – SRETAN GRAD**

Ovim programom objedinjene su aktivnosti za djecu, kao i aktivnosti participacije djece u kreiranju lokalnih politika za djecu.

1. **Božićno darivanje djece**

**Aktivnost: A302301**

Prigodom božićnih blagdana, gradonačelnik Grada Koprivnice daruje darom u naravi djecu do 15. godine života s prebivalištem na području Grada Koprivnice koja nemaju prilike organizirano dobiti dječji dar. Ujedno, novčanim darom gradonačelnik daruje djecu smrtno stradalih hrvatskih branitelja iz Domovinskog rata. Iznose darova, kao i uvjete za ostvarivanje dara gradonačelnik svake godine određuje zaključkom.

1. **Veliko srce koprivničkog djeteta**

**Aktivnost: A302302**

Dječje gradsko vijeće i Društvo Naša djeca Koprivnica jednom godišnje raspisuju natječaj za dodjelu nagrade Naj dječje djelo za djela nesebične pomoći i solidarnosti pod nazivom „Veliko srce koprivničkog djeteta“. Grad Koprivnica je pokrovitelj i glavni sponzor navedene nagrade, o čemu gradonačelnik donosi odluku svake godine.

1. **Dječje gradsko vijeće**

**Aktivnost: A302303**

Dječje gradsko vijeće osnovano je kao savjetodavno tijelo Grada Koprivnice koje promiče i zagovara prava, potrebe i interese djece u Gradu Koprivnici te je osnovano sa ciljem ostvarivanja prava djece na aktivno sudjelovanje u životu Grada Koprivnice. Grad osigurava troškove putovanja na organizirana savjetovanja i susrete dječjih gradskih vijećnika iz drugih sredina, te za realizaciju lokalnih inicijativa i ideja dječjih gradskih vijećnika.

1. **Akcija „Sretno dijete - sretan grad“**

**Aktivnost: A302304**

Navedena Akcija prerasla je u Program koji obuhvaća sva područja života djeteta u lokalnoj zajednici te afirmira holistički pristup zajednice usmjerene na dobrobit djece, stvarajući sigurno i poticajno okružje za djecu te predstavlja alat za osmišljavanje i provođenje politike za djecu. Provođenjem Programa na lokalnoj razini nastoji se uljepšati i poboljšati život djece te uključenost u Program omogućuje: stvaranje zajedništva odraslih u kreiranju programa za djecu, međusektorsku suradnju, aktivnu participaciju djece u zajednici, povezivanje gradova i općina koji imaju zajednička opredjeljenja za djecu, utjecaj na definiranje nacionalne strategije u korist djece. Uključuje suradnju odgojno-obrazovnih ustanova, civilnog društva, sustava socijalne skrbi, policije te zdravstva. Grad osigurava troškove za kotizaciju, sudjelovanje na savjetovanjima, susretima, te realizaciju lokalnih inicijativa u pogledu održavanja stručnih skupova, predavanja, okruglih stolova i sl.

**Članak 2.**

Sredstva za financiranje javnih potreba u području unapređenja kvalitete života građana iz članka 1. ovog Programa planirana su u Proračunu Grada Koprivnice za 2026. godinu.

**Članak 3.**

Ovaj Program javnih potreba u području unapređenja kvalitete života građana Grada Koprivnice za 2026. godinu bit će objavljen u „Glasniku Grada Koprivnice“, a stupa na snagu 1. siječnja 2026. godine.

GRADSKO VIJEĆE

GRADA KOPRIVNICE

KLASA: 400-01/25-01/0001

URBROJ: 2137-1-06-02/1-25-10

Koprivnica, 27.11.2025.

PREDSJEDNIK:

Marko Potroško

**OBRAZLOŽENJE**

1. **Zakonska osnova**

Pravna osnova za donošenje ovog Programa javnih potreba u području unapređenja kvalitete života građana Grada Koprivnice za 2026. godinu (u daljnjem tekstu: Program) sadržana je u odredbi članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21) kojim je utvrđena nadležnost Gradskog vijeća Grada Koprivnice za donošenje općih akata.

**II. Ocjena stanja i osnovna pitanja koja se uređuju aktom i objašnjenje pojedinih odredbi**

Ovim Programom osigurava se i daje potpora u podmirenju određenih životnih potreba osjetljivim skupinama građana, odnosno djece, mladih, umirovljenika, osoba s invaliditetom, hrvatskih ratnih vojnih invalida iz Domovinskog rata te članova obitelji smrtno stradalih i nestalih hrvatskih branitelja iz Domovinskog rata. Sredstva koja Grad Koprivnica osigurava za unapređenje kvalitete života građana omogućavaju nadstandard i stvaraju preduvjete za kvalitetniji život građana u određenim područjima života za obitelji s djecom, polaznike osnovne škole, studente, umirovljenike i osobe s invaliditetom.

Članak 1. propisuje da se ovim Programom utvrđuju javne potrebe u području brige o osjetljivim skupinama građana, odnosno, djece, mladih, umirovljenika, osoba s invaliditetom, hrvatskih ratnih vojnih invalida iz Domovinskog rata te obitelji smrtno stradalih i nestalih hrvatskih branitelja iz Domovinskog rata.

Članak 2. propisuju se aktivnosti i programi i iznos potreban za realizaciju navedenog Programa.

Članak 3. propisuje da su sredstva osigurana u Proračunu Grada Koprivnice za 2026. godinu za financiranje javnih potreba u području unapređenja kvalitete života građana.

Članak 4. propisuje gdje će i ovaj Program biti objavljen i da će stupiti na snagu 1. siječnja 2026. godine.

1. **Potrebna sredstva za provedbu akta**

Sredstva za provedbu Programa planirana su u Proračunu Grada Koprivnice za 2026. godinu u iznosu od 763.550,00 EUR i to u sklopu aktivnosti A302102, A302110, A302104, A302111, A302107, A302109, A302114, A302301, A302302, A302303, A302304.

Slijedom navedenog, predlaže se Gradskom vijeću Grada Koprivnice donošenje Programa javnih potreba u području unapređenja kvalitete života građana Grada Koprivnice za 2026. godinu.

Nositelj izrade: Predlagatelj:

Upravni odjel za društvene djelatnosti

SLUŽBENICA OVLAŠTENA ZA PRIVREMENO

OBAVLJANJE POSLOVA PROČELNIKA: GRADONAČELNIK:

Ida Bakrač Mišel Jakšić